แบงก์โน๊ตส์
หม่าม้า
29 ธ.ค. 2554

หม่าม้า
โดย..ทีมข่าวการเงิน
แม้จะทำงานตั้งแต่เช้าจรดค่ำ แต่ “คุณเคซีกรรณิกา ชลิตอาภรณ์” กรรมการผู้จัดการใหญ่ แบงก์ไทยพาณิชย์ ก็ไม่เคยละเลยเรื่องครอบครัว โดยเฉพาะความเป็นคุณแม่ที่มีอยู่ในสายเลือดเต็ม 100% หากมีเวลาสิ่งที่คุณเคซีเลือกทำคือ ไปพักผ่อนกับครอบครัวที่หัวหินพร้อมหน้าพร้อมตา ได้อุ้มเล่นอยู่กับหลาน 
กระทั่งห้องทำงานของคุณเคซี ก็ถูกโอบล้อมไปด้วยรูปถ่ายของครอบครัว ไม่กับคุณสามี ก็ต้องมีคุณหลาน หรือรูปสมัยยังสาวถ่ายโชว์พร้อมอาหารที่น่าจะลงมือทำเอง สะท้อนความเป็นแม่บ้าน 
แต่ที่โดดเด่นที่สุดเห็นจะเป็น รูปวาดสีน้ำมันสมเด็จย่า ติดผนังอยู่บนโต๊ะทำงาน ใครเข้าออกต้องเห็น และอาจตั้งคำถามในใจได้ว่า หรือนี่คือสัญลักษณ์ของความเป็นแม่ ล่าสุดน้องๆ นักข่าวเสียงแหบระหว่างสัมภาษณ์ คุณเคซียังลุกขึ้นไปหยิบยาอมจากจีนบนโต๊ะทำงานมาให้อมทันที สักพักก็บรรยายสรรพคุณ ไม่ต้องแปลกใจนี่คือบุคลิกความเป็นหม่าม้า ที่เอาใจใส่คนรอบข้างตลอดเวลา